钦定古今图书集成/理学汇编/文学典/第183卷 > 王逸本集 > 《九辨章句》
## 钦定古今图书集成/理学汇编/文学典/第183卷 > 王逸本集 > 《九辨章句》

《九辨》者，楚大夫宋玉之所作也。辨者，变也。谓敶道德
以变说君也。九者，阳之数，道之纲纪也。故天有九星，
以正机衡；地有九州，以成万邦；人有九窍，以通精明。
屈原怀忠贞之性，而被谗邪，伤君暗蔽，国将危亡，乃
援天地之数，列人形之要，而作九歌、《九章》之颂，以讽
谏怀王，明己所言与天地合度，可履而行也。宋玉者，
屈原弟子也。悯惜其师忠而放逐，故作《九辨》以述其
志。至于汉兴，刘向、王褒之徒，咸悲其文，依而作词，故
号为《楚词》，亦承其《九辨》以立义焉。